《跋马过常州至舣舟亭进舟遂成是首》
清代·弘历

风流苏髯仙，遥年此系艇。遗迹至今传，以人不以境。

流为佛氏宇，松竹颇幽静。印公旧深契，玉带留堪省。

南来缘观民，讵为赏烟景。敞榭及孤亭，点缀备临幸。

玉局强项人，想未必首肯。山僧不解禅，念佛持清警。

云昔曾执戈，放下屠刀猛。乘舻就前途，回望崇情永。

坡留我则往，不系閒云影。